ทุนสำรองประเทศเพิ่ม1,300ล้านดอลลาร์
ธปท.เผยเงินทุนสำรองระหว่างประเทศเพิ่ม 1,300 ล้านเหรียญสหรัฐฯ มาอยู่ที่ระดับ 1.747 แสนล้านเหรียญสหรัฐฯ คาดเป็นผลจากการเข้าดูแลเงินบาทไม่ให้แข็งค่าเร็ว
20 ก.ค. 2555

ธปท.เผยเงินทุนสำรองระหว่างประเทศเพิ่ม 1,300 ล้านเหรียญสหรัฐฯ มาอยู่ที่ระดับ 1.747 แสนล้านเหรียญสหรัฐฯ คาดเป็นผลจากการเข้าดูแลเงินบาทไม่ให้แข็งค่าเร็ว
ธนาคารแห่งประเทศไทย(ธปท.) รายงานฐานะเงินสำรองระหว่างประเทศ ณ วันที่ 13 ก.ค.ปีนี้ อยู่ที่ระดับ 1.747 แสนล้านเหรียญสหรัฐฯ หรือประมาณ 5.551 ล้านล้านบาท เพิ่มขึ้น 1,300 ล้านเหรียญสหรัฐฯหรือประมาณ 4.11 หมื่นล้านบาท หากคิดอัตราแลกเปลี่ยนในปัจจุบันที่ 31.60 บาทต่อเหรียญสหรัฐฯ จากสัปดาห์ก่อนหน้าอยู่ที่ระดับ 1.734 แสนล้านเหรียญสหรัฐฯ หรือประมาณ 5.485 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิ(Forward)อยู่ที่ระดับ 2.95 หมื่นล้านเหรียญสหรัฐฯ ลดลงเล็กน้อยจากสัปดาห์ก่อนหน้าที่ระดับ 3.06 หมื่นล้านเหรียญสหรัฐฯ ส่งผลให้ฐานะทุนสำรองระหว่างประเทศสุทธิของไทยในปัจจุบัน ที่รวมทุนสำรองฯและForwardด้วยอยู่ที่ระดับ 2.042 แสนล้านเหรียญสหรัฐฯ
ทั้งนี้ สาเหตุที่ทุนสำรองเพิ่มขึ้นคาดว่าเป็นผลจากการเข้าซื้อเงินเหรียญสหรัฐฯในตลาดทันที เพื่อดูแลค่าเงินบาทไม่ให้ปรับแข็งค่าขึ้นรวดเร็วจนกระทบภาคเศรษฐกิจและผู้ประกอบการส่งออกและนำเข้า เนื่องจากในช่วงสัปดาห์ที่ผ่านมาค่าเงินบาทปรับตัวไปในทิศทางที่แข็งค่าขึ้นค่อนข้างมาก ปัจจุบันค่าเงินบาทเคลื่อนไหวที่ระดับ 31.60 บาทต่อเหรียญสหรัฐฯ ปรับอ่อนค่าลงจากช่วงต้นสัปดาห์ที่เคลื่อนไหวอยู่ที่ระดับ 31.20 บาทต่อเหรียญสหรัฐฯ